text: বগুড়ায় অটোরিকশা থামিয়ে যাত্রীকে গুলি করে হত্যা | The Daily Star Bangla
  ০২:১৫ অপরাহ্ন, মে ০৪, ২০২১ / সর্বশেষ সংশোধিত: ০২:১৯ অপরাহ্ন, মে ০৪, ২০২১
  বগুড়ার শাজাহানপুর উপজেলায় মোজাফফর হোসেন (৫৫) নামে এক ব্যক্তিকে গুলি করে হত্যা করেছে দুর্বৃত্তরা। আজ মঙ্গলবার সকাল সাড়ে ৯টার দিকে উপজেলার জোড়া মাঠ এলাকায় কৃষি কলেজের পাশে বগুড়া-নাটোর আঞ্চলিক মহাসড়কে এ ঘটনা ঘটে।
  সূত্র জানিয়েছে, মোজাফফর হোসেনের বাড়ি নাটোরের সিংড়া উপজেলার শুকাশ ইউনিয়নের শুকাশ নওদাপাড়াগ্রামে। তার বাবার নাম মৃত সায়েদ আলী। তিনি বগুড়ার নিশিন্ধারা এলাকায় বসবাস করতেন। মোজাফফর পেশায় কবিরাজ ছিলেন। পাশাপাশি নিশিন্ধারায় একটি হাফেজিয়া মাদ্রাসার দায়িত্বে ছিলেন।
  ঘটনার প্রতক্ষ্যদর্শীদের বরাত দিয়ে বগুড়ার অতিরিক্ত পুলিশ সুপার (সদর সার্কেল) ফয়সাল মাহমুদ দ্য ডেইলি স্টারকে বলেন, 'মোজাফফর বগুড়ার নন্দীগ্রাম থেকে সিএনজিচালিত অটোরিকশায় বগুড়া শহরের দিকে আসছিলেন। কৃষি কলেজের পাশে ঘটনাস্থলে পৌঁছালে একটি মোটরসাইকেলে আগে থেকেই অপেক্ষমান দুই জন অটো রিকশার গতি রোধ করেন এবং মোজাফফরকে গুলি করে পালিয়ে যান। এতে ঘটনাস্থলেই তার মৃত্যু হয়।'